बोर्ड परीक्षाओं का मूल्यांकन निलंबित, यूजीसी ने विश्वविद्यालयों से परीक्षाएं टालने को कहा
दिल्ली : दिल्ली सरकार ने कोरोना वायरस के खतरे के मद्देनजर बृहस्पतिवार को राष्ट्रीय राजधानी में सभी सरकारी और निजी स्कूलों को शिक्षण एवं गैर शिक्षण कर्मचारियों के लिए 31 मार्च तक बंद रखने का आदेश दिया।
अभी तक स्कूल छात्रों के लिए बंद थे और परीक्षाएं चल रही थीं।
शिक्षा निदेशालय ने कहा, ‘‘सभी परीक्षाएं 31 मार्च तक स्थगित की जाती हैं। स्कूल शिक्षण और गैर शिक्षण कर्मचारियों के लिए भी बंद रहेंगे।’’
विभाग ने कहा, ‘‘शिक्षकों को वार्षिक परीक्षा के लिए मूल्यांकन का काम घर से करना होगा जबकि बोर्ड परीक्षाओं के लिए मूल्यांकन का काम सीबीएसई ने निलंबित कर दिया है।’’
यूजीसी ने विश्वविद्यालयों से परीक्षाएं टालने को कहा
विश्वविद्यालय अनुदान आयोग (यूजीसी) ने बृहस्पतिवार को सभी विश्वविद्यालयों और संबद्ध मान्यता प्राप्त कॉलेजों को कोरोना वायरस वैश्विक महामारी के कारण मार्च के अंत तक परीक्षाएं टालने के निर्देश दिए।
इस अवधि के दौरान मूल्यांकन का काम भी निलंबित रहेगा। आयोग ने एक आदेश में कहा, ‘‘सभी विश्वविद्यालय और संबद्ध मान्यता प्राप्त कॉलेज 31 मार्च तक परीक्षाएं टाल दें और मूल्यांकन का काम निलंबित कर दें। हालात की समीक्षा करने के बाद आगे का कार्यक्रम तय किया जाना चाहिए।’’
भारतीय दूतावास ने अमेरिका से भारत के छात्रों की दिक्कतों को दूर करने का अनुरोध किया
वाशिंगटन: भारतीय दूतावास ने कोरोना वायरस फैलने के मद्देनजर यहां अमेरिकी सरकार से विश्वविद्यालयों और शैक्षणिक संस्थान बंद होने के कारण दिक्कतों का सामना कर रहे भारतीय छात्रों की परेशानियों को दूर करने का अनुरोध किया है।
2,00,000 से अधिक भारतीय छात्र विभिन्न अकादमिक संस्थानों में खासतौर से विज्ञान, चिकित्सा और तकनीकी क्षेत्रों में पढ़ाई कर रहे हैं।
300 से अधिक शीर्ष अमेरिकी विश्वविद्यालयों और कॉलेजों ने परिसर बंद कर दिए हैं, कक्षाएं ऑनलाइन कर दी हैं और छात्रों से छात्रावास छोड़ने के लिए कहा है।
भारत और अमेरिका दोनों देशों में यात्रा पाबंदियों और केवल कक्षाओं के लिए ही अमेरिका में रहने की अनुमति देने वाली वीजा शर्तों के कारण भारतीय छात्र मुश्किल में फंस गए हैं। अमेरिका में चीन के बाद भारतीय छात्र सबसे अधिक संख्या में पढ़ाई करने आते हैं।
ह्यूस्टन, अटलांटा, शिकागो, न्यूयॉर्क और सैन फ्रांसिस्को में पिछले कई दिनों से चौबीसों घंटे हेल्पलाइन चला रहे भारतीय दूतावास और उसके पांच वाणिज्य दूतावासों ने अमेरिका के विदेश मंत्रालय और नागरिकता एवं आव्रजन सेवाओं से संपर्क किया है ताकि यह सुनिश्चित किया जा सकें कि भारत के छात्रों को देश में रहने को लेकर मुश्किलों का सामना न करना पड़े।
वाशिंगटन डीसी में भारतीय दूतावास ने यहां भारतीय छात्रों के लिए जारी संशोधित परामर्श में कहा, ‘‘अमेरिकी सरकार ने संकेत दिया है कि वह अंतरराष्ट्रीय छात्रों के लिए पैदा हुई स्थिति पर करीबी नजर रख रही है।’’
परामर्श में कहा गया है कि स्टूडेंट एंड एक्सचेंज विजिटर प्रोग्राम (एसईवीपी) अंतरराष्ट्रीय छात्रों के लिए दूरस्थ शिक्षा पर मार्गदर्शन देना जारी रखेगा। एसईवीपी ने हाल ही में पुष्टि की कि अंतरराष्ट्रीय छात्र कोरोना वायरस के कारण अमेरिका में या उसके बाहर अस्थायी तौर पर दूरस्थ शिक्षा ले सकते हैं।
अमेरिकी नागरिकता एवं आव्रजन सेवा (यूएससीआईएस) ने कहा कि अगर कोई स्कूल बिना ऑनलाइन दिशा निर्देश या अन्य वैकल्पिक शिक्षण माध्यमों के अस्थायी तौर पर बंद होता है तो छात्र तब तक स्टूडेंट एंड एक्सचेंज विजिटर इंफोर्मेशन सिस्टम (एसईवीआईएस) में सक्रिय रहेंगे जब तक उनकी कक्षाएं बहाल नहीं हो जाती।
उसने कहा कि अगर कोई स्कूल अस्थायी रूप से बंद है लेकिन वह ऑनलाइन दिशा निर्देश या अन्य वैकल्पिक तरीके से पढ़ा रहा है तो गैर प्रवासी छात्र इसमें भाग ले सकते हैं और वह एसईवीआईएस में सक्रिय रहेंगे।
भारतीय दूतावास और उसके पांच वाणिज्य दूतावासों ने परामर्श में भारतीय छात्रों से गैर आवश्यक घरेलू या अंतरराष्ट्रीय यात्रा करने से बचने की सलाह दी है।
इसमें कहा गया है, ‘‘यह अभूतपूर्व स्थिति है लेकिन हम शांत दिमाग से फैसले लेकर इससे सफलतापूर्वक निपट सकते हैं। कृपया बुद्धिमानी से स्वास्थ्य संबंधी एहतियात बरते और सूचना तथा यात्रा परामर्शों पर सावधानीपूर्वक ध्यान दें।’’
परामर्श में कहा गया है, ‘‘18 मार्च 2020 तक अगर आप अमेरिका से भारत की यात्रा करने की योजना बना रहे हैं तो आपको आगमन पर चिकित्सा जांच से गुजरना होगा और जरूरत पड़ने पर सरकारी केंद्र में कम से कम 14 दिनों के लिए पृथक रहना पड़ सकता है।’’
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva